বেসরকারি নার্সিংহোমের দোতলা থেকে ঝাঁপ! চরম পরিণতি সদ্যজাত শিশুর মায়ের

গঙ্গারামপুর: বেসরকারি নার্সিংহোমের (Private Nursinghome) দোতলা থেকে ঝাঁপ দিয়ে আত্মঘাতী হলেন এক সদ্যজাত শিশুর মা। যার জেরে তীব্র চাঞ্চল্য ছড়িয়েছে গোটা হাসপাতাল চত্বরে। শুক্রবার দুপুরে ঘটনাটি ঘটেছে দক্ষিণ দিনাজপুর জেলার গঙ্গারামপুরে (Gangarampur)। আজ দুপুর বারোটা নাগাদ গুরুতর আহত অবস্থায় তাঁকে উদ্ধার করে গঙ্গারামপুর হাসপাতাল নিয়ে গেলে চিকিৎসক তাঁকে মৃত ঘোষণা করেন। পরবর্তীতে দেহ ময়নাতদন্তের জন্য পাঠানো হয় বালুরঘাট জেলা হাসপাতালে (Balurghat District Hospital)।

সূত্রের খবর, মৃতার নাম মামনি দেবী। তিনি গঙ্গারামপুর পুরসভার ১৭ নম্বর ওয়ার্ডের রামকৃষ্ণপল্লী এলাকার বাসিন্দা। পরিবার সূত্রে খবর, গত রবিবার প্রসব যন্ত্রণা নিয়ে তিনি জীবনজ্যোতি নার্সিংহোমে ভর্তি হন। সোমবার তিনি এক পুত্র সন্তানের জন্ম দেন। অভিযোগ, সন্তানের জন্মের পর থেকেই শারীরিকভাবে অসুস্থ বোধ করছিলেন মামনি দেবী। তাঁর পরিবারের তরফে বারংবার নার্সিংহোম কর্তৃপক্ষকে জানানো সত্ত্বেও তাঁকে বিশেষজ্ঞ চিকিৎসক দেখতে আসেননি। বরং মাঝেমধ্যেই ওষুধ দিয়ে তাঁর স্বাস্থ্যের বিষয়টা এড়িয়ে চলছিলেন হাসপাতাল কর্তৃপক্ষ।

আরও পড়ুন: বিসর্জনের শোভাযাত্রায় যুবকের মুখ লক্ষ্য করে বোমাবাজি! গ্রেফতার ভিলেজ পুলিশ

শুক্রবার সকালে হঠাৎই সিঁড়িঘরের জানলা দিয়ে ঝাঁপ মারেন মামনি দেবী। দোতলা থেকে নীচে পড়ে গুরুতর জখম হন তিনি। এরপরই ঘটে মর্মান্তিক পরিণতি। মৃতার স্বামী এই ঘটনার জন্য সরাসরি নার্সিংহোম কর্তৃপক্ষকে দায়ী করেছেন বলে জানা গিয়েছে। মানসিক কোনও অস্থিরতা নাকি অন্য কিছু? আত্মহত্যার কারণ জানতে তদন্ত শুরু করেছে পুলিশ।

দেখুন অন্য খবর